**18.3.2019. Slučaj 2**

Stjepan i Martina žive na selu te su u braku 13 godina. U početku su imali skladan brak, međutim, s godinama su se njihovi odnosi narušili. Problemi su počeli s verbalnim svađama, koje su počele nakon što im se rodila druga kćer, te su postajale sve češće. Stjepan je počeo puno piti te je postao i nasilan prema Marini. Kada se vrati navečer kući iz lokalnog kafića, redovito ju tuče, čak i kad djeca gledaju, a Martina skriva modrice od susjeda, rodbine i prijatelja. Prema djeci nikad nije nasilan - čak ih redovito vodi u školu prije posla. S obzirom na to da žive u izrazito konzervativnoj sredini, razvod bi za Martinu praktički značio izopćenje iz obitelji i društva, a i Stjepan joj je više puta u pijanstvu rekao da ne pomišlja na razvod, prijeteći riječima: „Ako se usudiš ostaviti me, ja ću te naći i ubiti!“. Dosad je uspijevala trpjeti njegovo fizičko nasilje, koje traje godinu dana. Međutim, prošli tjedan ju je tako jako udario da je pala, slomila ruku i dva rebra te dobila blagi potres mozga. Nakon tog događaja, Martina je shvatila da joj je život uz njega postao ugrožen. Međutim, nema kud jer živi u njegovoj kući, a ne zna kako bi se zaposlila jer se rano udala i nije se školovala, a mora se brinuti i za dvije maloljetne kćeri. Shvatila je da nema drugog izlaza, nego ubiti ga. Otišla je u drugo selo kod vračare po savjet kako da to učini. Vračara joj je savjetovala da će to najlakše učiniti da mu ulije otrov u piće te joj je dala ekstrakt zmijskog otrova. Sutra tijekom dana je Martina ulila otrov u rakiju koju Stjepan obično pije prije spavanja, a vračara je za to vrijeme bila s djecom da ne vide što majka radi. Stjepan se navečer neočekivano vratio s prijateljem Ivicom iz kafića da zajedno popiju piće, a Martina i djeca su već spavali. Stjepan je pitao Ivicu što će popiti, na što je Ivica odgovorio da bi rado probao njegovu domaću rakiju, a kako je i Stjepan bio žedan sebi je izvadio pivo iz frižidera. Ivica je popio čašicu i 5 minuta kasnije se srušio mrtav.

***Debatna pitanja***

***NULLUM CRIMEN NULLA POENA SINE LEGE v.* ITER CRIMINIS**

T1. Stjepan je počinio kazneno djelo prijetnje, više kaznenih djela tjelesne ozljede i jedno kazneno djelo teške tjelesne ozljede

A1. Stjepan je počinio samo jedno kazneno djelo teške tjelesne ozljede, dok su ranije tjelesne ozljede i prijetnje konzumirane ovim kaznenim djelom

T2. Martina je počinila pokušaj ubojstva svog muža

A2. Martina nije počinila pokušaj ubojstva Stjepana, zbog ispričavajućih okolnosti pod kojima je ostvarila obilježja tog kaznenog djela

T3. Martina je odgovorna za prouzročenje smrti iz nehaja Ivice

A3. Martina nije odgovorna za prouzročenje smrti iz nehaja Ivice